Na podlagi Odloka o proračunu Občine Cerknica za leto 2018 (Uradni list RS, št. 74/17) in Pravilnika o dodeljevanju finančnih sredstev iz občinskega proračuna za pospeševanje razvoja malega gospodarstva v občini Cerknica (Uradni list RS, št. 23/15), Občina Cerknica objavlja

**JAVNI RAZPIS**

**za sofinanciranje ukrepov za pospeševanje razvoja malega gospodarstva v občini Cerknica za leto 2018 – spodbujanje odpiranja novih delovnih mest in samozaposlovanja**

**I. PREDMET JAVNEGA RAZPISA:**

Predmet javnega razpisa je dodelitev proračunskih sredstev za sofinanciranje ukrepov za pospeševanje razvoja malega gospodarstva v občini Cerknica, in sicer ukrepa: spodbujanje odpiranja novih delovnih mest in samozaposlovanja.

Namen pomoči je povečanje števila zaposlenih in ustvarjanje novih delovnih mest ter s tem zmanjševanje brezposelnosti.

**II. UPRAVIČENCI ZA KANDIDIRANJE NA JAVNEM RAZPISU**

Na javni razpis se lahko prijavijo:

* podjetja, ki imajo sedež v občini Cerknica ali investirajo na območju občine Cerknica (upravičenci, ki nimajo sedeža na območju občine Cerknica, morajo imeti na tem območju poslovno enoto, kjer zaposlujejo za namen opravljanja dejavnosti);
* fizične osebe, ki so pri pristojnem organu vložile vlogo za izdajo dovoljenja za opravljanje dejavnosti oziroma na pristojnem sodišču vložile priglasitev za vpis v sodni register in priložile k zahtevi vse predpisane dokumente za ustanovitev gospodarske družbe;
* brezposelne fizične osebe, ki so državljani Republike Slovenije in imajo stalno prebivališče v občini Cerknica; dejavnost, ki jo želijo registrirati mora predstavljati njihov edini in glavni poklic.

Za podjetja po tem pravilniku se štejejo mikro, majhna in srednja podjetja (MSP), ki izpolnjujejo pogoje v skladu z zakonodajo o gospodarskih družbah in drugih veljavnih predpisih s tega področja ali pa poslujejo kot samostojni podjetniki posamezniki (pri samostojnih podjetnikih posameznikih se vsi pogoji za mikro in majhna podjetja smiselno upoštevajo).

Za opredelitev velikosti podjetja se upoštevajo določila iz Priloge I Uredbe komisije (ES) št. 800/2008, z dne 6.8.2008.

Do pomoči *de minimis* niso upravičena podjetja:

* iz sektorjev ribištva in akvakulture, kakor ju zajema Uredba Sveta (ES) št. 104/2000;
* ki so dejavna na področju primarne proizvodnje kmetijskih proizvodov iz seznama v Prilogi I k Pogodbi o ustanovitvi Evropske skupnosti;
* ki so dejavna na področju predelave in trženja kmetijskih proizvodov iz seznama v Prilogi I k Pogodbi v naslednjih primerih:
* če je znesek pomoči določen na podlagi cene ali količine zadevnih proizvodov, ki so kupljeni od primarnih proizvajalcev ali jih zadevna podjetja dajo na trg,
* če je pomoč pogojena s tem, da se delno ali v celoti prenese na primarne proizvajalce;
* ki nimajo poravnanih finančnih obveznosti do Občine Cerknica;
* ki nimajo plačanih davkov in prispevkov.

Pomoč po tem pravilniku ne sme biti:

* namenjena izvozu oziroma z izvozom povezane dejavnosti v tretje države ali države članice, kot je pomoč, neposredno povezana z izvoženimi količinami, z ustanovitvijo in delovanjem distribucijske mreže ali drugimi tekočimi izdatki, povezanimi z izvozno dejavnostjo;
* pogojena s prednostno rabo domačih proizvodov pred uvoženimi;
* dodeljena za nabavo vozil za prevoz tovora v podjetjih, ki opravljajo komercialni cestni tovorni prevoz.

Če podjetje opravlja dejavnost v sektorjih, ki so po tem pravilniku izključeni in v sektorjih, ki niso izključeni, se *de minimis* pomoč lahko dodeli, če je zagotovljeno ločeno računovodstvo med stroški. Enako velja za podjetja v sektorjih, za katere se uporabljajo nižje zgornje meje *de minimis*.

**III. VIŠINA, OBLIKA, ZGORNJA MEJA IN KUMULACIJA SREDSTEV**

**Višina in oblika sredstev**

Višina proračunskih sredstev, namenjena za izvedbo javnega razpisa je 60.000,00 EUR.

Proračunska sredstva se dodeljujejo kot nepovratna sredstva, v obliki dotacij, skladno s pravili o dodeljevanju državnih pomoči *de minimis* in ob upoštevanju proračunskih možnosti. Prejemnika sredstev se pisno obvesti o predvidenem znesku pomoči in navede, da gre za pomoč *de minimis*.

Upravičenci morajo pred dodelitvijo sredstev podati izjavo:

* o že prejetih *de minimis* pomočeh, vključno z navedbo pri katerih dajalcih in v kakšnem znesku ter o kandidaturi za *de minimis* pomoč in o že odobreni in še ne izplačani *de* *minimis* pomoči
* drugih že prejetih (ali zaprošenih) pomočeh za iste upravičene stroške
* da za iste namene niso pridobili sredstev iz državnega proračuna ali iz mednarodnih virov
* o povezanih družbah ter o združitvi oziroma razdelitvi podjetij
* skladno s 35. in 36. členom Zakona o integriteti in preprečevanju korupcije (Uradni list RS, št. 45/2010, 26/2011, 30/2011 - skl. US, 43/2011).

**Zgornja meja sredstev**

Skupni znesek pomoči, dodeljen enotnemu podjetju na podlagi pravil *de minimis*, ne sme presegati 200.000,00 EUR v obdobju zadnjih treh proračunskih let, ne glede na obliko in namen pomoči ter ne glede na to, ali se pomoč dodeli iz sredstev države, občine ali EU. V primeru podjetij, ki delujejo v komercialnem cestnem tovornem prevozu, znaša zgornja dovoljena meja pomoči 100.000,00 EUR.

To določilo ne velja v potniškem prometu in pri integriranih storitvah, pri čemer je dejanski prevoz le element storitve.

Enotno podjetje pomeni vsa podjetja, ki so med seboj najmanj v enem od naslednjih razmerij:

a) podjetje ima večino glasovalnih pravic delničarjev ali družbenikov drugega podjetja;

b) podjetje ima pravico imenovati ali odpoklicati večino članov upravnega, poslovodnega ali nadzornega organa drugega podjetja;

c) podjetje ima pravico izvrševati prevladujoč vpliv na drugo podjetje na podlagi pogodbe, sklenjene z navedenim podjetjem, ali določbe v njegovi družbeni pogodbi ali statutu;

d) podjetje, ki je delničar ali družbenik drugega podjetja, na podlagi dogovora z drugimi delničarji ali družbeniki navedenega podjetja sámo nadzoruje večino glasovalnih pravic delničarjev ali družbenikov navedenega podjetja.

Podjetja, ki so v katerem koli razmerju iz točk (a) do (d) preko enega ali več drugih podjetij, prav tako veljajo za enotno podjetje.

**Kumulacija sredstev**

* Pomoči po pravilu *de minimis*, se lahko seštevajo z drugimi pomočmi za iste upravičene stroške, vendar le do višine največje dovoljene intenzivnosti teh pomoči;
* Pomoči po pravilu *de minimis* se seštevajo tudi same s sabo.
* Pomoč *de minimis* se ne sme kumulirati z državno pomočjo v zvezi z istimi upravičenimi stroški ali državno pomočjo za isti ukrep za financiranje tveganja, če bi se s takšno kumulacijo presegla največja intenzivnost pomoči ali znesek pomoči.
* Pomoč *de minimis*, dodeljena v skladu z Uredbo Komisije (EU) št. 1407/2013, se lahko kumulira s pomočjo *de minimis*, dodeljeno v skladu z Uredbo Komisije (EU) št. 360/2012 do zgornje meje, določene v uredbi 360/2012.
* Pomoč *de minimis*, dodeljena v skladu z Uredba Komisije (EU) št. 1407/2013 se lahko kumulira s pomočjo *de minimis*, dodeljeno v skladu z drugimi uredbami *de minimis* do ustrezne zgornje meje (200.000 oz 100.000 EUR).

**IV. UPRAVIČENI STROŠKI, POGOJI, OMEJITVE IN VIŠINA SOFINANCIRANJA**

**Upravičeni stroški financiranja so:**

* stroški za realizacijo samozaposlitve osebe, ki je na Zavodu RS za zaposlovanje (v nadaljevanju: ZRSZ) prijavljena kot brezposelna oseba (stroški povezani z izvajanjem dejavnosti in sicer: stroški obveznih prispevkov za socialno varnost, opredmetenih in neopredmetenih osnovnih sredstev, računovodskih storitev, najemnin poslovnih prostorov ter stroški nabave pisarniške in računalniške opreme)
* stroški dela plače za zaposlitev brezposelne osebe, ki je na ZRSZ prijavljena kot brezposelna oseba.

**Pogoji za pridobitev sredstev so:**

* oseba, ki je zaposlena na novem delovnem mestu oziroma, ki se je samozaposlila, je morala biti na novo delovno mesto zaposlena/samozaposlena kadarkoli znotraj obdobja 1.1.2018 do 31.12.2018;
* vsaka sofinancirana zaposlitev oziroma samozaposlitev mora trajati najmanj 2 leti od dneva zaposlitve/samozaposlitve;
* novo delovno mesto mora predstavljati povečanje števila zaposlenih v podjetju v primerjavi s povprečjem v zadnjih 12 mesecih;
* realizacija samozaposlitve oziroma novega delovnega mesta mora biti izvedena na območju občine Cerknica;
* za novo odprto delovno mesto je mogoče zaposliti osebo s stalnim bivališčem na območju občine Cerknica (zaposlitev se dokazuje s kopijo podpisane pogodbe o zaposlitvi ter M1 obrazcem, upravičene stroške pa se dokazuje s kopijo plačilne liste ter s potrdilom o plačanih prispevkih delodajalca za socialno varnost);
* brezposelna oseba, ki se zaposluje ni imela zadnje zaposlitve pri upravičencu ali njegovih povezanih družbah (potrdilo Zavoda RS za zaposlovanje o zadnji zaposlitvi);
* v primeru, da je vlagatelj brezposelna oseba, je pogoj za pridobitev sredstev izražena namera za samozaposlitev, kar vlagatelj dokaže s predložitvijo kratke predstavitve podjetja oziroma dejavnosti ali dokazilom o registraciji podjetja in potrjenim obrazcem M1. Kratka predstavitev podjetja oziroma dejavnosti mora vsebovati uvod (predmet dejavnosti), predstavitev upravičenca/ke (priimek in ime, izobrazba, delovne izkušnje, reference, naziv podjetja, naslov, kontaktne podatke, lastništvo, način registracije, itd.), predstavitev dejavnosti (opis proizvoda ali storitve, značilnosti, posebnosti), prostor in oprema (lokacija obstoječega poslovnega prostora oziroma sedeža, potrebna oprema, obstoječa in načrtovana, morebitne investicije na tem področju);
* v primeru, da je brezposelna oseba, ki se namerava samozaposliti že pridobila sredstva Občine Cerknica za ta namen, mora od zadnje sofinancirane samozaposlitve preteči najmanj 36 mesecev;
* vlagatelj oziroma upravičeni prejemnik ne sme biti vključen v aktivno politiko zaposlovanja;
* v primeru, da novo zaposlena oseba, za katero je upravičeni prejemnik prejel sredstva pomoči po tem razpisu, postane brezposelna iz katerega koli razloga pred potekom 2 let od dneva zaposlitve, mora upravičeni prejemnik v roku 30 dni od prenehanja zaposlitve zaposliti novega delavca, ki ustreza v tem razpisu opredeljenim pogojem, nova zaposlena oseba pa mora biti v podjetju zaposlena najmanj do izteka 2-letnega roka (2. alineja tega odstavka). V nasprotnem primeru mora upravičeni prejemnik Občini Cerknica vrniti sorazmerni del dodeljenih sredstev skupaj z zakonitimi zamudnimi obrestmi.

Upravičenci lahko vsa potrdila pridobijo sami ali pa podpišejo izjavo, s katero soglašajo, da lahko Občina Cerknica, za namene Javnega razpisa za sofinanciranje ukrepov za pospeševanje razvoja malega gospodarstva v občini Cerknica za leto 2018 – spodbujanje odpiranja novih delovnih mest in samozaposlovanja, iz uradnih evidenc pridobi osebne podatke o upravičencih kakor tudi brezposelnih oseb.

**Omejitve:**

Vlagatelj lahko v okviru razpisa uveljavlja največ dve novi zaposlitvi oziroma v primeru samozaposlitve največ še eno zaposlitev.

**Višina predvidenih sredstev sofinanciranja upravičenih stroškov znaša:**

* za samozaposlitev znesek v višini štirih minimalnih plač
* za zaposlitev brezposelne osebe znesek v višini šestih minimalnih plač.

Sredstva se dodelijo v enkratnem znesku (pavšal) za vsako zaposlitev/samozaposlitev, ki je nastala v obdobju upravičenosti (1.1.2018 – 31.12.2018). V kolikor bo glede na število vlog in odobreno višino upravičenih sredstev predvidenih sredstev za javni razpis premalo, se bodo vsem upravičencem dodeljena sredstva sorazmerno znižala.

**V. KONČNO POROČILO**

Prijavitelji, ki bodo izpolnjevali vse razpisne pogoje, podpisali pogodbo in prejeli nepovratna sredstva, bodo morali v 30-ih dneh po poteku dobe 2 let, od dneva zaposlitve oziroma najkasneje do 31.1.2021, predložiti končno poročilo, v katerem bodo poročali o porabi sredstev ter o uspešnosti realizacije prijavljenega ukrepa. V kolikor do navedena roka poročilo ne bo dostavljeno se šteje, da pogodbene obveznosti niso izpolnjene, s čimer je podana osnova za izdajo zahtevka za vrnitev dodeljenih sredstev s pripadajočimi obrestmi.

**VI. VSEBINA PRIJAVE, ROK ZA PREDLOŽITEV PRIJAV IN NAČIN PREDLOŽITVE**

Prijava mora biti izpolnjena na ustreznih prijavnih obrazcih in mora vsebovati vse obvezne priloge in podatke, določene v razpisni dokumentaciji.

Prijavitelji morajo popolne prijave oddati osebno ali po pošti kot priporočeno pošiljko (velja datum poštnega žiga) na naslov: Občina Cerknica, Cesta 4. maja 53, 1380 Cerknica, najkasneje do 10. 4. 2018. Prijava se šteje za pravočasno, če je oddana priporočeno po pošti na zadnji dan prijave, t. j. 10. 4. 2018 ali do 15.00 ure tega dne oddana v sprejemni pisarni Občine Cerknica.

Prijave morajo biti oddane v zaprti ovojnici z oznako: »NE ODPIRAJ, JAVNI RAZPIS - MALO GOSPODARSTVO 2018«. Na hrbtni strani mora biti naveden polni naslov pošiljatelja. Veljavne bodo prijave, ki bodo pravilno označene in pravočasno oddane. Neveljavne prijave ne bodo obravnavane.

**VII. DATUM ODPIRANJA PRIJAV IN OBVESTILO O IZIDU JAVNEGA RAZPISA:**

Prijave, prispele na javni razpis, odpira in obravnava strokovna komisija, ki jo imenuje župan (v nadaljevanju: komisija). Odpiranje prijav ni javno. Komisija bo v roku desetih dni po končanem razpisu odprla pravočasno prejete prijave in ugotovila ustreznost prijav. Nepravočasno prispele prijave bo komisija s sklepom zavrgla. V kolikor bo komisija ugotovila, da prijava ni popolna oziroma je nerazumljiva, bo pozvala prijavitelja, da v roku osmih dni odpravi pomanjkljivosti oziroma da prijavo ustrezno dopolni. Dopolnjeno prijavo morajo prijavitelji dostaviti osebno ali poslati v zaprti ovojnici na naslov: Občina Cerknica, Cesta 4. maja 53, 1380 Cerknica. Šteje se, da je dopolnjena prijava prispela pravočasno, če je bila do vključno zadnji dan roka za oddajo dopolnjenih prijav oddana na pošti s priporočeno pošiljko ali do vključno tega dne oddana v prostorih Občine Cerknica.

Na ovojnici mora biti na vidnem mestu napis »NE ODPIRAJ, DOPOLNJENA PRIJAVA ZA JAVNI RAZPIS MALO GOSPODARSTVO 2018« in na hrbtni strani polni naslov pošiljatelja.

Nepopolne prijave, ki jih vlagatelji ne bodo dopolnili v navedem roku, se zavržejo.

Občina Cerknica bo z upravičenci sklenila pogodbe, v katerih bodo navedeni podrobnejši pogoji koriščenja sredstev.

**VIII. KRAJ IN ČAS, KJER LAHKO ZAINTERESIRANI DVIGNEJO RAZPISNO DOKUMENTACIJO:**

Razpisna dokumentacija je od dneva objave javnega razpisa do izteka prijavnega roka dosegljiva na spletni strani Občine Cerknica: www.cerknica.si. Zainteresirani prijavitelji jo v tem roku lahko dvignejo tudi v sprejemni pisarni Občine Cerknica, Cesta 4. maja 53, 1380 Cerknica, in sicer v času uradnih ur.

Dodatne informacije lahko dobite na tel. 01 709 06 34 (Jasna Zalar) ali po elektronski pošti: jasna.zalar@cerknica.si.

Številka: 41010-0009/2018

Datum: 9. 3. 2018

 **OBČINA CERKNICA**

 **župan**

 **Marko Rupar**